Pellegrinaġġ – ġita popolari mal-Maltin Ta' kull sajf, eluf kbar ta' Maltin saru jħallu gżiritna u jmorru jqattgħu xi ftit żmien f' xi pajjiż barrani. Hemm minn dawn il-vaganzi li huma twal u mbegħda u hemm oħrajn iqsar u tista' ssejħilhom ukoll qrib. Waħda mill-aktar destinazzjonijeit popolari magħna l-Maltin hija l-belt ta' Lourdes fi Franza. F' dan il-post jingħaqad l-ispiritwali mal-profan u hemmhekk wieħed jista' jgawdi ftit jiem ta' mistrieħ kif ukoll iqatta' ħin ta' meditazzjoni spiritwali f' post mill-isbaħ. Sal-1858 ir-raħal fil-muntanju Pirinej imsejjaħ Lourdes ftit kienu jafu bih. Kienet iċ-ċkejkna Bernardette Soubirous li bla ma kienet taf kellha tbiddel dan ir-raħal minsi f' post magħruf mad-dinja kollha. Din it-tifla marradija kellha dehriet ta' Sinjura liebsa l-abjad b' faxxa kaħla ma' ġenbejha. Billi t-tifla kienet marradija u moħħa ftit li xejn kien tajjeb għall-iskola u l-istudju, bosta ddubitaw minn dawn id-dehriet u minħabba f' hekk kellha tgħaddi minn bosta umiljazzjonijet kif ukoll tbatija. Illum il-Knisja Kattolika tagħraf li f' dawk id-dehriet kienet il-Madonna li dehret lit-tfajla. Id-devozzjoni lejn dan il-post imxtredet mad-dinja kollha u t-titlu tal-Madonna ta' Lourdes żdied mal-bosta titli oħrajn li kellna qabel. Anke Malta insibu żewġ parroċċi ddedikati lil Marija taħt dan it-titlu, waħda f' San Ġwann u oħra f' Raħal Ġdid, u ma nistgħux ma nsemmux il-kapella ħelwa li nsibu ġewwa l-Furjana li hija wkoll iddedikata lil Madonna ta' Lourdes. Liebsa l-abjad b' faxxa kaħla Il-kwadru titulari ta' Bormla L-istatwa tal-Madonna fil-grotta ta' Lourdes Ħaġa interessanti u forsi ftit huma dawk minna li jafuha hija li l-ilbies li dehret liebsa l-Madonna ġewwa Lourdes, jiġifieri libsa bajda b' faxxa kaħla madwar ġenbejha, huwa l-istess ilbies li l-Madonna tidher liebsa fil-kwadru titulari tal-Immakulta Kunċizzjoni ta' Bormla. Forsi jkun hawn min min jaħseb li l-artist tal-kwadru kien sema' kif dehret il-Madonna ġewwa Lourdes, imma dan ma jistax ikun għaliex il-kwadru tpitter qabel id-dehriet. Fl-1828, jiġifieri 30 sena qabel id-dehriet ta' Lourdes, Dun Ludovik Mifsud Tommasi kien qabbad lill-artist Pietru Pawl Caruana biex ipitter kwadru tal-Kunċizzjoni sabiex jirregalah lill-kolleġġjata ta' Bormla. Wara dan il-kwadru kellu jieħu post il-kwadru titulari tal-artist Carlo Gimach u jsir il-kwadru titulari li għadnha nsibu llum. Sa dak iż-żmien il-Madonna dejjem konna narawha mpittra b' libsa ħamra li tfisser l-umanità, b'mant ikħal li jfisser il-qdusija – Marija bniedma imma qaddisa. Forsi koinċidenza, forsi kumbinazzjoni jew forsi Dun Ludovik kellu xi sinjal mis-sema. Ma nafx! Pellegrinaġġ – ġita Biex wieħed imur ġimgħa Lourdes u jibqa' hemmhekk 24 siegħa kuljum, il-pelleġrinaġġ isir xi ftit jew wisq tedjanti għaliex minkejja li l-parti tas-santwarju hija kbira, imma xorta waħda ddur kemm iddur dejjem fl-istess post tibqa'. Għalhekk l-organizzaturi tal-gruppi jaraw li f'dawk il-jiem li fihom isir dan il-pellegrinaġġ, matul il-jum il-pellegrini jittieħdu jżuru xi postijiet ta' interess kemm marbutin mal-grajjiet ta' Lourdes kif ukoll postijiet oħrajn. Filgħaxijiet dejjem isiru attivitajiet fis-santwarju, fil-grotta jew fil-madwar. B' hekk min imur ma' dawn il-gruppi jkun jista' jgawdi l-ġmiel naturali ta' dawn l-inħawi ta' Franza kif ukoll iżur postijiet ta' interess fil-qrib u fuq kollox isib ħin għall-meditazzjoni u spiritwalità. Xi ħbieb tiegħi, Taljani marru Lourdes u qaluli li għamlu ħamest ijiem hemmhekk bla ma marru mkien aktar. Qaluli li ħamest ijiem huma ħafna għal il-post mhux wisq kbir u f' ġurnata jew tnejn idduru kollu. Dan huwa żball li l-organizzaturi tal-gruppi Maltin ma jagħmlux. Biex wieħed ma jiddejjaqx dawn il-gruppi jmorru jżuru postijiet kulturali wkoll. Ġewwa u barra It-toroq ta' Lourdes barra s-santwarju Lourdes tista' titqies bħala belt li fiha żewġ realtajiet. L-ewwel realtà hija dik li hemm 'il ġewwa mill-kanċelli ta' San Ġużepp u ta' San Mikiel. Fis-santwarju u ż-żona tiegħu hemm sens profond ta' qdusija. Hemm tara minn kollox, hemm tara lil kulħadd, hemm tara l-fqir, tara s-sinjur, tara l-bniedem b' saħtu u tara l-marid, tara ż-żgħir u tara l-kbir. Hemm kulħadd l-istess hemmhekk kulħadd ikun għal għan wieħed. Is-santwarji, l-grotta, il-banjijiet, il-bażilika ta' San Piju X, kollha huma postijiet sagri. Barra mill-kanċelli tas-santwarju hemm dinja oħra; ħwienet tal-ikel, ħwienet li jbiegħu kull xorta ta' tifkiriet, ħwienet mimlijin żgħażagħ u oħrajn mimlijin b' nies adulti. Barra hemm ħajja oħra li anke matul il-lejl tibqa' attiva daqs binhar. Forsi dan huwa s-sigriet ta' Lourdes, forsi għalhekk bosta Maltin li jmorru darba jgħidulek li jerġgħu jmorru. Lourdes tista' tkun destinazzjoni għal vaganza qasira u li ma tiswiex wisq flus l-anqas, tista' tkun vaganza b' differenza fejn wieħed jista' jieħu gost f' ambjent nadif f' kull sens. Dan l-artiklu deher f' In-Nazzjon, 20 ta' Ġunju 2015
Destinazzjoni Lourdes